Hrvatska liječnička komora (HLK) izvijestila je u ponedjeljak da su Deklaraciju o važnosti cijepljenja podržali dekani hrvatskih medicinskih fakulteta – dekan zagrebačkog Medicinskog fakulteta (MEF) Marijan Klarica, splitskog Zoran Đogaš, riječkog Tomislav Rukavina i osječkog Aleksandar Včev.

Deklaraciju su podržali i ravnateljica Klinike za infektivne bolesti “Dr. Fran Mihaljević” Alemka Markotić, predsjednik HAZU-a akademik Zvonko Kusić, predsjednik Hrvatskog liječničkog zbora Željko Krznarić te predsjednik Hrvatske mreže zdravih gradova Silvije Vuletić.

Potaknuti učestalim istupima nestručnih pojedinaca

“Podrškom Deklaraciji o važnosti cijepljenja, ključne medicinske, obrazovne i znanstvene institucije, kao i vodeći medicinski stručnjaci, jasno su izrekli stav o tome u kojoj mjeri je cijepljenje znanstveno potvrđena, sigurna i efikasna mjera u sprečavanju širenja smrtonosnih bolesti”, kaže predsjednik HLK-a Trpimir Goluža.

Deklaraciju o važnosti cijepljenja HLK je pokrenula u suradnji s Hrvatskim zavodom za javno zdravstvo (HZJZ) i Školom narodnog zdravlja “Dr. Andrija Štampar”, potaknuta sve učestalijim i intenzivnijim istupima nestručnih pojedinaca i skupina koji se, na temelju neznanja, zabluda i neistina, javno protive cijepljenju.

U Deklaraciji se naglašava kako je cijepljenje jedno od najvećih medicinskih dostignuća modernog doba, te se ubraja u najsigurnije medicinske intervencije. Uvođenje cijepljenja predstavlja najuspješniju javnozdravstvenu mjeru koja je spasila i spašava više ljudskih života nego bilo koja druga medicinska intervencija u povijesti medicine, stoji u Deklaraciji.

Dobrobit je naprosto neusporedivo veća od rizika

Neosporno je znanstveno utvrđeno da je dobrobit cijepljenja za zdravlje ljudi neusporedivo veća od rizika pojave mogućih posljedičnih, u pravilu pojedinačnih, neželjenih događaja. Ujedinjeni stav medicinske struke ima za cilj ukazati na obvezno cijepljenje kao znanstveno potvrđenu i u praksi dokazano učinkovitu i sigurnu mjeru sprječavanja širenja zaraznih, potencijalno i smrtonosnih bolesti.

Tijekom Svjetskog tjedna cijepljenja HLK je u suradnji s HZJZ-om na svojoj službenoj mrežnoj stranici te na Facebook i Twitter profilima objavio odgovore medicinskih stručnjaka, temeljene na znanstvenim činjenicama, na niz zabluda o cijepljenju koje se u zadnje vrijeme šire društvenim mrežama i drugim medijskim prostorom, navodi se u priopćenju.